
PREDMET: Nacrt prijedloga Pravilnika o provedbi postupaka jednostavne nabave 

I. Pravna osnova 
Centar za pružanje usluga u zajednici Grada Crikvenice je javni naručitelj i obveznik je primjene Zakona o javnoj nabavi (Narodne novine broj 120/16, 114/22 i 48/26, dalje u tekstu: Zakon). Zakon predstavlja opće normativni okvir kojim je uređen sustav javne nabave u Republici Hrvatskoj te se njime utvrđuju pravila o postupku javne nabave koji provodi javni ili sektorski naručitelj ili drugi subjekt radi sklapanja ugovora o javnoj nabavi robe, radova ili usluga, okvirnog sporazuma te provedbe projektnog natječaja, a sadrži odredbe koje su u skladu s direktivama o javnoj nabavi Europske unije. 
Zakonom o izmjenama i dopunama Zakona o javnoj nabavi (Narodne novine broj 48/26) su povećani pragovi za primjenu Zakona zbog usklađivanja s pragovima koji se primjenjuju u drugim državama članicama Europske unije. Zakonom su propisana pravila za provedbu postupaka jednostavne nabave, pragovi iznad kojih postoji obveza provedbe postupka putem modula jednostavne nabave u Elektroničkom oglasniku javne nabave (dalje u tekstu: EOJN RH), obveza poštivanja načela javne nabave te pravila o sprječavanju sukoba interesa. Za postupke jednostavne nabave procijenjene vrijednosti veće od 15.000,00 eura uvedena je obveza osiguravanja pravne zaštite ponuditelja. 
Člankom 15. stavkom 2. Zakona je propisana obveza naručitelja da pravila, uvjete i postupke jednostavne nabave utvrdi općim aktom. Člankom 86. stavkom 3. Zakona o izmjenama i dopunama Zakona o javnoj nabavi je propisana obveza naručiteljima da usklade opće akte kojima uređuju pravila, uvjete i postupke jednostavne nabave u roku od tri mjeseca od dana stupanja na snagu navedenog Zakona. 

II. Obrazloženje 
Člankom 12. Zakona je propisano je da se Zakon ne primjenjuje na nabavu robe i usluga te provedbu projektnih natječaja procijenjene vrijednosti manje od 50.000,00 eura i radova procijenjene vrijednosti manje od 100.000,00 eura. 
Sukladno čl. 15. stavku 2. Zakona o javnoj nabavi za navedene procijenjene vrijednosti ispod zakonskog praga naručitelj provodi jednostavnu nabavu za koju pravila, uvjete i postupke utvrđuje općim aktom pri čemu uzima u obzir načela javne nabave. 
Cilj prijedloga ovog Pravilnika je usklađenje s Zakonom, ali i učinkovitija provedba postupaka jednostavne nabave u idućem razdoblju. 

III. Savjetovanje s javnošću 
	Člankom 11. Zakona o pravu na pristup informacijama (Narodne novine broj 25/13, 85/15 i 69/22) se propisuje obveza pravne osobe s javnim ovlastima da u svrhu savjetovanja s javnošću javno objave na internetskim stranicama nacrte općih akata kada se njima utječe na interes građana i pravnih osoba. Na taj se način želi upoznati javnost sa predloženim nacrtom prijedloga akta i pribaviti mišljenja, primjedbe i prijedloge zainteresirane javnosti, kako bi predloženo, zakonito i stručno utemeljeno, bilo prihvaćeno od strane donositelja prijedloga akta i u konačnosti ugrađeno u odredbe prijedloga akta. Savjetovanje s javnošću je otvoreno od 10. srpnja do 10. kolovoza 2026. godine. 

	Prijedlozi i mišljenja se dostavljaju na obrascu koji je objavljen uz Nacrt prijedloga Pravilnika o provedbi postupaka jednostavne nabave, putem pošte na adresu Centar za pružanje usluga u zajednici Grada Crikvenice, Kralja Tomislava 85A, 51260 Crikvenica ili elektroničkim putem na e-mail adresu: pomoc.u.kuci@crikvenica.hr , najkasnije do 10. kolovoza 2026. godine bez obzira na način dostave. 

